آمریکا، بوسنی هرزگوئین‌دکی صرب بؤلگه‌سی‌نین لیدری میلوراد دودیک-ه تحریم قراری آلدی.
آمریکا خزانه مستشارلیغیندا دونن ائدیلن آچیقلامادا، بوسنی هرزگوئین‌دکی اوتونوم صرب بؤلگه‌سی‌نین لیدری میلوراد دودیک-ه "دایتون موقاویله‌سی‌نین تطبیقینه مانع چیخارماق و بوسنی هرزگوین‌ین اراضی بوتؤو‌لوگونو تهلوکه‌یه آتماق‌دان" تحریم قراری آلیندیغی ایفاده ائدیلدی.
بونا گؤره صرب لیدرین آمریکا بیرلشمیش دولت‌لرین‌دکی بوتون مال وارلیق‌لاری چئویریلدی.
میلوراد دودیک، ایللردیر دایتون باریش راضیلاشماسینی پوزماقدا سوچلانیردی.
سون اولا‌راق صرب بؤلگه‌سینده قید اولونان سؤزده دولت گونو اوچون بوسنی و هرزگوین آنایاسا محکمه‌سی، "آنایاسایا ضد" قراری وئرمیشدی.
آنجاق بوتون خبردارلیق‌لارا قولاق تیخایان دودیک رهبرلیگی، 9 ژانویه‌ده سؤزده دولت گونونو قوتلامایا داوام ائتدی.
واشینگتونون قراری 9 ژانویه‌‌دکی مراسیم‌لرین آردین‌دان گلدی.
دایتون سازیشی، کورواسی ساواشی و بوسنی ساواشینی سونا چاتدیران آنلاشما اولا‌راق تاریخه کئچدی. بوسنی-هرزگوین جمهوریتی دولت باشقانی علی عزت بیوویچ، یوگوسلاوی فدراتیو جمهوریتی دولت باشقانی سلوبودان میلوشویچ و کورواسی پرزیدنتی فرانیو توجمان طرفین‌دن نوامبر 1995-جی ایلده آمریکانین اوهایو ایالتین‌دکی دایتون شهری یاخینلیغیندا اوزلاشما تامین ائدیلمیش و 14 دسامبر 1995 تاریخینده ده آنلاشما رسمن ایمضالاندی. بو آندلاشما ایله بوسنی-هرزگوین کانتون‌لارا بؤلوندو و اؤلکه‌نین% 49ونو صرب جمهوریتی% 51ینی بوسنی-هرزگوین فدراسیونونون ایداره ائتمه‌سی اؤنگؤرولدو. آیریجا، شرق اسلاوونیانی کورواسی‌نین کونترول ائتمه‌سی اؤنگؤرولدو.
